晏起
作者：李綱
朝代：宋

paragraphs: 清明已過初短宵，春氣困人如濁醪。
院深人静不知曉，虚堂一枕方陶陶。
覺來紅日髙三丈，竹影扶疏風葉響。
披衣散髮久逍遙，髣髴枕痕猶頰上。
却思昔簉鵷鷺班，每聽朝雞長慘顔。
戴星侵月未爲苦，衝風冒雨長艱難。
何如謫墮溪山裏，鐘鼓不聞春睡美。
先生夢覺本來齊，更與睡鄉重作紀。